KOŠICE. Mať miesto v srdci pre domáceho miláčika nie je nevšedné, no väčšinou ho máme pre toho svojho, ktorý s nami zdieľa domácnosť dlhé roky.
Košičanka Alena Škodyová si miesto pre svoje dve sučky spravila, no zostal jej voľný kúsok.
Ten sa rozhodla venovať psom z útulku, ktorým poskytuje dočasnú starostlivosť.
Za šesť rokov sa u nej vystriedalo dvadsaťdva chlpáčov bez domova.
Dnes má každý jeden svoju milujúcu rodinu a dvadsiata tretia sučka Tessa na ňu čaká.
"Psa sme mali doma, už keď som bola dieťa. V dospelosti som načas odišla zo Slovenska, no potom som sa vrátila, kúpila som si byt a prišiel čas zaobstarať si aj psa. Vždy som vedela, že raz zas nejakého mať budem," spomína Alena na to, ako sa dostala k dočaskovaniu psíkov.
Pocit, že už je ten správny okamih, prišiel pred siedmimi rokmi pred Vianocami. "To bolo v nedeľu a v pondelok som stála v útulku. Od januára som potom začala dočaskovať."
Dva dobré skutky
Zájsť do košického útulku ÚVP považovala Alena za samozrejmé, nad inou možnosťou, ako si zaobstarať psa, ani neuvažovala.
Na prvý pohľad sa zamilovala do sučky Darky.
"Priniesla som si ju domov a povedala som si, no dobre, psa mám, ale teraz bude osem hodín sám doma? Cez útulok som sa dozvedela o dočasnej opatere, tak som sa rozhodla, že začnem dočaskovať. Hovorila som si, že vlastne urobím dva dobré skutky a napokon hneď druhá dočaska sa u nás udomácnila. Bolo to dvojmesačné šteniatko Dinka, Darka jej začala hrať matku, jednoducho nerozlučná dvojica. Po dvoch mesiacoch som ju už prestala inzerovať," smeje sa Alena Škodyová, ako jej štvornohé stvorenie opantalo srdce.
Dočasná starostlivosť
Princíp dočasnej opatery psíka z útulku je poskytnúť mu domov, kým sa neadoptuje.
Alena vysvetľuje, že je väčšia šanca, že sa psík adoptuje z dočasky ako z útulku a hneď aj vysvetľuje prečo.
"V útulku vedia povedať, kde sa našiel, akej je farby a veľkosti, či sa znáša so psíkmi a sučkami, ale ja viem dodať, že chodí po schodoch, nebojí sa výťahu, nemá problém s autami, nechá si utierať labky, aké má hygienické návyky. Ku mne príde do hotovej svorky, veľmi rýchlo sa naučí, čo je potrebné."
Tessa, sučka, ktorú má Alena momentálne v dočasnej opatere a útulok jej hľadá domov, sa na začiatku bála ľudských dotykov.